Inkꞌaꞌ yookin chi aatinak cheerix cheejunilex.
Laaꞌin ninnaw chanru leenaꞌlebꞌ xbꞌan naq laaꞌin xinsikꞌok eeru.
Abꞌanan tento naq taatzꞌaqloq ru li tzꞌiibꞌanbꞌil saꞌ li Santil Hu li naxye chi joꞌkaꞌin:
Li jun li nawaꞌak wochbꞌen,
aꞌan li taatzꞌeqtaanaanq we.
Laaꞌin ninye eere aꞌin anaqwan naq toj maajiꞌ nakꞌulman.
Ut naq taakꞌulmaanq,
laaꞌex teenaw naq yaal li xinye naq laaꞌin li Cristo li taqlanbꞌil chaq xbꞌan li Dios.
Relik chi yaal tinye eere naq ani taakꞌuluq re li ani tintaqla,
tinixkꞌul ajwiꞌ laaꞌin.
Ut li ani taakꞌuluq we laaꞌin,
tixkꞌul ajwiꞌ li kitaqlan chaq we,
chan li Jesús rehebꞌ.
Naq ak xye chixjunil li kꞌaꞌaq re ru aꞌin,
li Jesús kiyotꞌeꞌ xchꞌool.
Ut kixye chi tzꞌaqal rehebꞌ:
—Relik chi yaal ninye eere naq jun saꞌ eeyaanq laaꞌex taaqꞌaxtesiinq we saꞌ ruqꞌebꞌ li xikꞌ nekeꞌilok we,
chan.
Ut ebꞌ li xtzolom keꞌok xkꞌaꞌuxebꞌ.
Keꞌxkaꞌya ribꞌebꞌ chi ribꞌilebꞌ ribꞌ ut keꞌxye:
—¿Ani anchal naxyehan?
chankebꞌ.
Jun rehebꞌ li xtzolom,
li raro xbꞌan,
kꞌojkꞌo chixkꞌatq.
Laj Simón Pedro kixkꞌut li ruqꞌ chiru ut kixye re naq tixpatzꞌ re li Jesús ani li yoo chixyebꞌal.
Ut li jun,
li kꞌojkꞌo chixkꞌatq li Jesús,
kijilok rikꞌin ut kixpatzꞌ re:
—Qaawaꞌ,
¿ani li yookat chixyebꞌal?
chan.
Li Jesús kixye re:
—Li ani tinkꞌe wiꞌ li kaxlan wa aꞌin naq akaq xintzꞌa saꞌ li sekꞌ,
aꞌan li wiinq li taaqꞌaxtesiinq we saꞌ ruqꞌebꞌ li xikꞌ nekeꞌilok we,
chan.
Ut li Jesús kixtzꞌa li kaxlan wa saꞌ li sekꞌ ut kixkꞌe re laj Judas li ralal laj Simón Iscariote.
Ut laj Judas kixkꞌul li kaxlan wa ut saꞌ ajwiꞌ li hoonal aꞌan kixqꞌaxtesi ribꞌ chixbꞌaanunkil li kꞌaꞌru naraj laj tza.
Ut li Jesús kixye re:
—Li kꞌaꞌru yookat chixkꞌoxlankil xbꞌaanunkil,
bꞌaanu chi junpaat,
chan.
Maa jun rehebꞌ li wankebꞌ saꞌ li meex keꞌxtaw ru li kixye li Jesús.
Wan li keꞌxkꞌoxla naq li Jesús taaraj naq laj Judas taaxik chixloqꞌbꞌal li kꞌaꞌaq re ru re li ninqꞌe.
Ut wan ajwiꞌ li keꞌxkꞌoxla naq taaraj naq laj Judas tixkꞌe kaꞌchꞌinaq li tumin rehebꞌ li nebꞌaꞌ xbꞌan naq rikꞌin laj Judas wan li xbꞌoolsil li xtuminebꞌ.
Naq ak xkꞌul li kaxlan wa laj Judas,
kiꞌel saꞌ junpaat chirix kabꞌ.
Ak qꞌojyiin chik.
Naq laj Judas ak xꞌel saꞌ xyaanqebꞌ,
li Jesús kixye:
—Anaqwan xwulak xqꞌehil naq taakꞌutbꞌesiiq lin loqꞌal laaꞌin li Kꞌajolbꞌej ut taakꞌutuunq ajwiꞌ li xloqꞌal li Dios rikꞌin li kꞌaꞌru tinkꞌul laaꞌin.
Wi laaꞌin tinkꞌutbꞌesi li xloqꞌal li Dios,
aꞌan chi seebꞌ ajwiꞌ tixkꞌutbꞌesi lin loqꞌal laaꞌin li Kꞌajolbꞌej.
Ex walal inkꞌajol,
inkꞌaꞌ chik najt tinwaanq eerikꞌin.
Laaꞌex tineesikꞌ raj chik.
Abꞌanan laaꞌin maa anihaqin chik.
Ninye eere joꞌ kinye rehebꞌ laj judío li nekeꞌtaqlan saꞌ eeyaanq.
Bꞌar tinxik laaꞌin,
laaꞌex inkꞌaꞌ texruuq chi xik.
Jun li akꞌ chaqꞌrabꞌ tinkꞌe eere anaqwan naq cherahaq eeribꞌ cheeribꞌil eeribꞌ.
Joꞌ naq nekexinra laaꞌin,
joꞌkan ajwiꞌ naq teera eeribꞌ laaꞌex cheeribꞌil eeribꞌ.
Wi teera eeribꞌ cheeribꞌil eeribꞌ,
chixjunilebꞌ teꞌxnaw naq laaꞌex intzolom,
chan li Jesús.
Laj Simón Pedro kixpatzꞌ re:
—At tzolonel,
¿bꞌar xik aawe?
— Li Jesús kixye re:
—Anaqwan inkꞌaꞌ naru texxik chiwix bꞌar tinxik wiꞌ laaꞌin.
Abꞌanan moqon naru texxik li bꞌar xik wiꞌ we,
chan.
Laj Pedro kixye wiꞌchik re:
—Qaawaꞌ,
¿kꞌaꞌut naq inkꞌaꞌ taaruuq tinxik chaawix anaqwan?
Laaꞌin tatintaaqe usta tinkamsiiq xbꞌan aataaqenkil,
chan.
Li Jesús kixye re:
—¿Ma yaal naq tinaataaqe usta tatkamsiiq saꞌ inkꞌabꞌaꞌ?
Relik chi yaal ninye aawe naq toj maajiꞌ ajwiꞌ nayaabꞌak laj tzoꞌ xul naq laaꞌat ak xaye oxibꞌ sut naq inkꞌaꞌ nakanaw wu,
chan li Jesús.